Man se lyk gevind nadat hy by Gariepdam verdwyn | Netwerk24
Man se lyk gevind nadat hy by Gariepdam verdwyn
Deur Linkie Bessinger 21 Julie 2021 18:09
Ainsley Hermanus (23) Foto: Facebook
Die lyk van Ainsley Hermanus (23), wat Saterdagaand vanaf 'n huis by die Gariepdam verdwyn het, is gevind.
Brig. Motansi Makhele, polisiewoordvoerder, sê die owerhede het Dinsdagmiddag op Hermanus se lyk afgekom waar dit 7 km buite die dorp langs die N1 teen 'n heining gelê het.
"Die polisie het inligting ontvang van 'n nabygeleë plaas nadat die inwoners twee dae lank gesien het dat daar iets ongewoons daar gelê het. Toe polisielede gaan ondersoek instel, het hulle op Hermanus se lyk afgekom."
Volgens Makhele was die lyk bebloed en daar was kneusplekke en ander wonde.
"Daar is tekens dat hy terugbaklei het, wat vir ons daarop dui dat hy vermoor is," sê Makhele.
Netwerk24 het vroeër berig Hermanus is Saterdag net ná 20:00 as vermis aangemeld nadat twee onbekende mans, wat hulself voorgestel het as "mense van die gereg", na Hermanus gaan soek het by die huurhuis waar hy en twee ander mans gewoon het.
Hermanus en sy huismaats is werknemers van Zithembile Consulting, en hulle was by die Gariepdam vir kontrakwerk vir die herstel van 'n kragstasie.
Kim Choudary, direkteur van Zithebile Consulting, het vroeër gesê twee mans het glo na Hermanus gaan soek en daarop aangedring dat hy sy ID aan hulle wys.
"Hy het sy ID in die motor gaan haal en die mans het hom na buite gevolg.
"Sy twee huismaats het minute later gaan kyk waar hulle is, maar Ainsley en die twee mans het spoorloos verdwyn."